KZN-man sterf ná hy ouers teen rowers beskermMegan Jeremy Shunmugam (42) is Vrydag in die vroeë oggendure dood toe onbekende verdagtes op sy ouers se huis in Gledhow toegeslaan het. (Foto: Facebook) “Jy het jou gesin gered. Jy het hulle beskerm. Jy het die stryd deurstaan. Rus in vrede, broer.” Só lui ’n boodskap van medelye op sosiale media nadat ’n pa van drie onlangs tydens ’n huisroof in KwaDukuza in KwaZulu-Natal vermoor is. Dít nadat hy sy ouers teen die rowers beskerm het en in die proses met ’n skerp voorwerp doodgesteek is. Megan Jeremy Shunmugam (42) is Vrydag in die vroeë oggendure dood toe onbekende verdagtes op sy ouers se huis in Gledhow toegeslaan het. IOL berig Shunmugam het die betrokke aand by sy ouers geslaap. Hy het glo wakker geword van ’n gegil van sy ma, Phillis, en ’n venster wat breek. Sy ouers was in dié stadium albei reeds wakker en bewus van verdagtes in hul erf. Luidens die berig het Shunmugam uit sy kamer geloop en gesien hoe een van die verdagtes met ’n skerp voorwerp op sy ma afpyl. Die verdagtes was reeds in die huis. Hy het sy ma in ’n slaapkamer ingestoot en aangesê om die deur te sluit. Die rower wou toe Shunmugam se pa, Jaya, teiken. Hy het sy pa uit die pad gestamp en die rower getakel. Shunmugam is tydens die struweling verskeie kere met die skerp voorwerp gesteek en Shunmugam het inmekaargesak. Sy pa het om hulp by die bure gaan aanklop. Die rower het steeds nie bes gegee nie en na die slaapkamer gegaan op soek na Shunmugam se ma. ’n Makker van die rower het die huis binnegegaan en die betrokke rower aangesê om te vlug. Dié het egter geweier. Hy het daarop aangedring dat Phillis die slaapkamerdeur oopsluit, maar sy het geweier. Sy het selfone by haar gehad en dit uit die venster gegooi. Die verdagtes het daarna die selfone gebuit en op die vlug geslaan. Shunmugam het in ’n stadium sy bewussyn herwin en na die bure gestrompel op soek na hulp. Hy het eindelik in die bure se oprit aan sy beserings beswyk. Die polisie het daarna op die toneel aangekom, berig IOL. Kapt. Nqobile Gwala, woordvoerder van die polisie, het intussen die voorval aan Maroela Media bevestig. Volgens Gwala is drie selfone tydens die huisroof gesteel. Die polisie ondersoek ’n saak van moord en huisroof. Gwala doen voorts ’n beroep op lede van die gemeenskap om enige verdagte mense en voertuie in hul omgewing by die polisie aan te meld. Familie en vriende het Saterdag van Shunmugam afskeid geneem voordat hy veras sou word. Hy word oorleef deur sy ouers, sy vrou en drie kinders.